Сэнэхьат терминхэр тигущыIалъэхэм шIукIаеу къащагъэлъагъох, сыда пIомэ ахэр лъэпкъым ищыIакIэрэ икультурэрэ алъэныкъо зэфэшъхьафхэм япхыгъэх, зэкIэмэ зэлъашIэу гъэпсыгъэх ыкIи литературабзэм щыщых. Ау сэнэхьат лексикэм икъэугъоинкIи, ар теоретическэу къызэхэфыгъэнымкIи джырэкIэ ашIагъэр макIэ. УзгъэгушIорэр сэнэхьат гущыIалъэхэр тэ тилъэхъан къыдэкIхэу зэрэхъугъэр ары. Ахэмэ ащыщых, гущыIэм пае, «Педагогикэ терминхэм яурыс-адыгэ гущыIалъэ», «Лингвэметодикэ терминхэм яурыс-адыгэ ыкIи яадыгэ-урыс гущыIалъэ», « ПсэушъхьацIэмэ ягущыIалъ», «Физиологие терминхэм яурыс-адыгэ гущыIалъэ», нэмыкIхэри.